ชาลี แรงสุดเลขาฯกลต.แวดวงตั้งสเปกตงฉิน-ประสานงานราบรื่น
แหล่งข่าววงการตลาดทุน เปิดเผยว่า คณะกรรมการกำกับหลักทรัพย์และตลาดหลักทรัพย์ (ก.ล.ต.)
29 ส.ค. 2554

แหล่งข่าววงการตลาดทุน เปิดเผยว่า คณะกรรมการกำกับหลักทรัพย์และตลาดหลักทรัพย์ (ก.ล.ต.) 
จะมีการประชุมในวันที่ 1 ก.ย. 2554 เพื่อคัดเลือกรายชื่อผู้สมัครรับการคัดเลือกให้ดำรงตำแหน่งเลขาธิการ ก.ล.ต. จำนวน 2 รายชื่อจากผู้สมัครทั้งหมด 5 คน เสนอให้ รมว.คลังพิจารณาก่อนที่จะเสนอคณะรัฐมนตรีต่อไป 
ทั้งนี้ ชาลี จันทนยิ่งยง รองเลขาธิการ ก.ล.ต. และชัยพัฒน์ สหัสกุล อดีตเลขาธิการสำนักงานคณะกรรมการกำกับการซื้อขายสินค้าเกษตรล่วงหน้า (ก.ส.ล.) สมัครเข้าชิงตำแหน่งเลขาธิการ ก.ล.ต. โดยได้รับการเสนอชื่อจากกรรมการ 
สำหรับ วรพล โสคติยานุรักษ์ ผู้อำนวยการศูนย์เพิ่มศักยภาพในการแข่งขัน สถาบันบัณฑิตพัฒนบริหารศาสตร์ (นิด้า) ได้รับการชักชวนจาก ธีระชัย ภูวนาถนรานุบาล อดีตเลขาธิการ ก.ล.ต. ให้ลงสมัครเพื่อให้มีผู้เข้าร่วมแข่งขันจำนวนหนึ่ง นอกจาก รพี สุจริตกุล อดีตประธานกรรมการบริษัทหลักทรัพย์จัดการกองทุน (บลจ.) กสิกรไทย และผู้สมัครคนสุดท้ายเคยทำงานที่ธนาคารแห่งประเทศไทย 
แหล่งข่าวเปิดเผยว่า ผู้ที่มีโอกาสได้รับการคัดเลือกให้ดำรงตำแหน่งเลขาธิการ ก.ล.ต. มากสุด คือ ชาลี เพราะนอกจากเป็นคนเก่งแล้ว ยังได้รับการยอมรับจากพนักงาน ก.ล.ต. รวมถึงคนในอุตสาหกรรมตลาดทุนเป็นอย่างดี 
“คุณชาลีมีจุดเด่นเป็นคนที่รับฟังความเห็นของทุกคน และพยายามหาแนวทางหรือทางออกในการนำไปปฏิบัติได้ ไม่หักหาญน้ำใจใคร” แหล่งข่าวเปิดเผย
ด้านรพี ถือเป็นอีกคนที่มีโอกาสได้รับเลือกให้เป็นเลขาธิการ ก.ล.ต. เนื่องจากมีความรู้เรื่องตลาดทุนและมีประสบการณ์รอบด้านทั้งงานของ ก.ล.ต. และภาคเอกชนในธุรกิจหลักทรัพย์และกองทุน แต่ยังไม่เป็นที่ยอมรับในฝีมือหรือผลงานที่ผ่านมามากนัก




 
ทางด้านชัยพัฒน์ขณะนี้มีกระแสข่าวว่าจะถอนตัวออกไป สำหรับวรพลถึงแม้มีความสามารถ แต่ไม่ค่อยเป็นที่รู้จักในแวดวงตลาดทุน จึงอาจทำให้มีโอกาสค่อนข้างน้อย 
วรวรรณ ธาราภูมิ นายกสมาคม บลจ. เปิดเผยว่า ผู้ที่จะมาดำรงตำแหน่งเลขาธิการ ก.ล.ต. จะต้องเข้าใจธุรกิจตลาดทุนเป็นอย่างดี เข้าใจอุตสาหกรรมกองทุน มีความกล้าหาญที่จะทำในสิ่งที่ถูกต้องโดยไม่หวั่นเกรงว่าจะกระทบกับตำแหน่ง 
“ผู้สมัครมีความรู้ความสามารถ คุณรพีเคยผ่านงาน ก.ล.ต.มาแล้ว มีวิสัยทัศน์ดีเข้าใจรากฐานของตลาดทุนและธนาคารน่าจะเป็นประโยชน์ ส่วนคุณชาลีเป็นคนน่ารักเข้ากับทุกฝ่ายได้หมดและยังเป็นคนในที่เข้าใจ ก.ล.ต.เป็นอย่างดี ขณะที่คุณชัยพัฒน์เคยผ่านงานในฝ่ายกำกับมาแล้ว น่าจะเข้าใจบทบาทของ ก.ล.ต. ส่วนคุณวรพลเป็นคนนอกที่มีวิสัยทัศน์ใหม่ๆ ซึ่งน่าจะนำมาปรับใช้กับวิสัยทัศน์เดิมในองค์กรได้ ดังนั้นไม่ว่าใครจะได้รับการคัดเลือกก็น่าจะเป็นที่ยอมรับของตลาดทุน” วรวรรณ กล่าว 
ภัทธีรา ดิลกรุ่งธีระภพ นายกสมาคมบริษัทหลักทรัพย์ กล่าวว่า อยากได้คนที่สามารถเข้ามาสานต่อนโยบายของตลาดทุนได้ เพราะตลาดทุนอยู่ในช่วงของการเปลี่ยนแปลง ทั้งการเปิดเสรีธุรกิจหลักทรัพย์และการเชื่อมโยงกับตลาดอาเซียน ดังนั้นจึงต้องเป็นคนที่มีความใกล้ชิดกับอุตสาหกรรม เพราะในช่วงเปลี่ยนผ่านต้องอาศัยความรู้ความเข้าใจเป็นอย่างมาก 
สมบัติ นราวุฒิชัย เลขาธิการสมาคมนักวิเคราะห์หลักทรัพย์ กล่าวว่า อยากได้เลขาฯ ก.ล.ต. ที่มีความรู้ที่ดีในเรื่องตลาดทุน มีทัศนคติที่ดีต่อเรื่องคุณภาพบริการและบทวิจัยที่เพียงพอ มีอุดมการณ์ที่จะพัฒนาตลาดทุนของชาติให้เติบโตแบบยั่งยืน และส่งเสริมการแข่งขันแบบมีคุณภาพ นอกจากนี้ต้องทำหน้าที่กำกับดูแลด้วยความเป็นธรรมถูกต้อง มีความสามารถในการประสานงานกับองค์กรที่เกี่ยวข้องอย่างราบรื่น 
เพ็ญศรี สุธีรศานต์ ผู้อำนวยการสมาคมบริษัทจดทะเบียน เปิดเผยว่า อยากได้คนที่เข้าใจกฎเกณฑ์ที่เกี่ยวข้องกับบริษัทจดทะเบียน (บจ.) และเปิดรับฟังความคิดเห็นจาก บจ.อย่างกว้างขวาง สามารถบังคับใช้กฎหมายได้แบบทันท่วงที สร้างความศักดิ์สิทธิ์ให้กับหน่วยงานได้ ซึ่งจะช่วยสร้างธรรมาภิบาลและเพิ่มความเชื่อมั่นให้กับตลาดทุน 
“เราอยากได้คนที่มีความคุ้นเคยหรือรู้จักองค์กรเป็นอย่างดี และบังคับใช้กฎหมายได้อย่างมีประสิทธิภาพ เพราะ บจ.ถูกตั้งข้อสงสัยเกี่ยวกับความโปร่งใสมาตลอด ไม่ว่าจะเป็นเรื่องการไซฟอนเงินของผู้บริหาร การตบแต่งบัญชี ซึ่งผู้กำกับดูแลต้องตามให้ทันและบังคับใช้กฎหมายได้ทันที” เพ็ญศรี กล่าว